
R E F E R A T   D E   A P R O B A R E
privind aprobarea Documentației tehnico-economice și a Devizului general, faza Studiu de Fezabilitate, pentru obiectivul de investiții ”AVRAM IANCU - EROU MARTIR AL NAȚIUNII ROMÂNE MONUMENT DE FOR PUBLIC”



Anul 2024 a fost declarat de către Parlamentul României, conform Legii nr. 223/2023 ca „Anul Avram Iancu“ pentru aniversarea a 200 de ani de la nașterea revoluționarului Avram Iancu.
Conform prevederilor art. 2 din Legea nr. 223/2023 privind instituirea anului 2024 ca „Anul Avram Iancu“, „Parlamentul, Administrația Prezidențială, Guvernul, autoritățile administrației publice locale, precum și instituțiile publice aflate în subordinea sau coordonarea acestora pot organiza sau sprijini logistic și material manifestări culturale, artistice sau educaționale dedicate celebrării vieții și activității lui Avram Iancu”.
Pentru derularea în bune condiții a manifestărilor mai sus menționate instituțiile publice pot aloca fonduri din bugetele proprii în limita alocărilor bugetare aprobate.
Municipiul Brad consideră oportună marcarea așa cum se cuvine a personalității Crăișorului Munților – Avram Iancu prin construirea unui monument de for public.
Prin amplasarea acestui monument se realizează un spațiu public aflat în proximitatea centrului istoric, înscris în LMI 2015 ca Ansamblul urban „Strada Independenței”, cod LMI: HD-II-a-B-03263.05, a municipiului Brad, care reprezintă un omagiu adus personalității Eroului Național Avram Iancu.
Construirea și amplasarea monumentului de for public ”Avram Iancu – Erou martir al Națiunii Române” va reprezenta un reper cu valoare istorică, simbolică și estetică pentru municipiul Brad.
Investiția va cuprinde următoarele lucrări:
                  - execuția postamentului și a soclului statuii;
                  - amplasarea statuii Avram Iancu realizată din bronz;
                  - sistematizare (trotuare, spații verzi, etc);
                  - iluminat ambiental.
Valoarea Devizului General este de 772.577,11 lei (cu T.V.A.), respectiv 649.853,24 lei (fără T.V.A.), din care C+M = 426.032,36 lei (cu T.V.A.), respectiv 358.010,39 lei (fără T.V.A.). 
În contextul celor de mai sus am inițiat prezentul  proiect de hotărâre prin care am propus aprobarea Documentației tehnico-economice și a Devizului general, faza Studiu de Fezabilitate, aferente obiectivul de investiții „AVRAM IANCU – EROU MARTIR AL  NAȚIUNII ROMÂNE  MONUMENT DE FOR PUBLIC” și îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susţinerea propunerii mele prevederile art. 44 alin. (1) din Legea nr. 273/2006 privind finanţele publice locale, cu modificările și completările ulterioare, ale Hotărârii Guvernului nr. 907/2016 privind etapele de elaborare şi conţinutul - cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art.129 alin. (2) lit. b), alin. (4) lit. d) din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

